Mullatervis ja praktilised lahendused põllumajanduses
2026-02-17 11:00 - 16:00 (Europe/Tallinn) | Tartu, Eesti
Terve ja elujõuline muld on vastupidava põllumajanduse alus. Eriti teravalt tunnetavad seda kartuli-, maisi- ja teraviljakasvatajad, kelle jaoks on viimastel aastatel kasvanud surve tulla toime taimehaiguste, kahjurite ja ilmastiku äärmustega, samal ajal vähendades sünteetiliste taimekaitsevahendite kasutust ning hoides tootmise majanduslikult tasuvana.
ELi mullamissiooni projekt MultiSoil kannab eesmärki:
„Co-creating and demonstrating sustainable soil practices across Europe for resilient, biodiverse agriculture.“ Ehk – kujundada ja katsetada kestlikke praktikaid koostöös tootjatega, et toetada vastupidavat ja elurikkamat põllumajandust.
Eestis keskenduvad MultiSoili tegevused eeskätt kartuli-, maisi- ja teraviljakasvatusega seotud väljakutsetele.
Projekti raames soovime koos tootjate ja teadlastega:

kujundada demokatsed, mis lähtuvad päriselt tootjate vajadustest;
parandada taimede loomulikku haiguskindlust;
vähendada sõltuvust sünteetilistest taimekaitsevahenditest;
tugevdada mullaelustikku ja mulla struktuuri;
ning toetada tootmise pikaajalist majanduslikku vastupidavust ja tulubaasi.

MultiSoili raames kutsume Sind 17. veebruaril kell 11:00 Eesti Maaülikooli peahoonesse seminarile, kus keskendume sellele, milliseid demokatseid kartuli-, maisi- ja teraviljakasvatajad Eestis tegelikult vajavad ning kuidas neid koos üles ehitada.
Seminar on mõeldud avatud aruteluks ja kogemuste vahetuseks tootjate, nõustajate ja teadlaste vahel.
Seminaril:

tutvustame Euroopa Horisondi programmist rahastatava rahvusvahelise projekti MultiSoil eesmärke ja tegevusi 👉 https://www.multisoil.eu/
ettekanded EMÜ, TÜ ja METKi teadlastelt;
ülevaade Eestis planeeritavatest demopõldudest ja katsetest kartuli, maisi ja teraviljade näitel;
arutelud laudkondades, et kaardistada peamised mured, vajadused ja võimalikud katsete fookused.

Seminari eesmärk on luua ühine arusaam tootjate prioriteetidest ning panna alus demokatsetele, mis pakuvad reaalseid ja rakendatavaid lahendusi põllule.
Seminar on kutsetega.
Huvi korral palun võta ühendust krista.rander@metk.agri.ee või helista 565 8173

Krista Rander, Rahvusvaheliste projektide juht, Maaelu Teadmuskeskus
Tähe 4-131, 51010 Tartu, +372 565 8173, metk.agri.ee
